### Resumé

Økonomiudvalget besluttede i august 2021 at ansøge pulje i Bolig- og Planstyrelsen til etablering af Borgerrådgiverfunktion i Vejle Kommune. Borgerrådgiverfunktionen refererer til Byrådet og er uafhængig af forvaltningen. Med budgetforliget, som formelt blev vedtaget på Byrådets møde den 2. oktober 2024, punkt 188, blev funktionen gjort permanent i Vejle Kommune. I den forbindelse skal Byrådet tage stilling til en række elementer i og omkring stillingen.

### Sagsfremstilling

Som en af de første kommuner indførte Vejle Kommune i 2011 en borgerguidefunktion. Formålet var at skabe gennemsigtighed og åbenhed i den kommunale organisation. Det skulle gøres nemmere for borgerne at finde vej i det kommunale system. Endvidere skulle det være muligt for borgerne at få hjælp til at forstå afgørelser og skrivelser, få vejledning om deres klagemuligheder og få forklaret arbejdsgange og sagsprocedurer. Formålet har således været at styrke retssikkerheden for borgerne.

Økonomiudvalget besluttede i august 2021 at ansøge pulje i Bolig- og Planstyrelsen til etablering af borgerrådgiverfunktion i Vejle Kommune. Borgerrådgiverfunktionen adskiller sig fra borgerguidefunktionen ved, at rådgiverfunktionen udelukkende refererer til Byrådet og er uafhængig af forvaltningen. Ansøgningen blev imødekommet, og forsøgsordningen udløber 31.12.2024. Med budgetforliget, der blev vedtaget 2. oktober 2024, besluttede Byrådet at gøre funktionen permanent i Vejle Kommune.

I den forbindelse skal Byrådet tage stilling til:

* Borgerrådgiverens organisatoriske tilhørsforhold.
* Udpegning af repræsentanter i ansættelsesudvalget, i forbindelse med at stillingen slås op, da funktionen går fra at være midlertidig til at være permanent.

Der arbejdes i det følgende ud fra den forudsætning, at de vedtægter, der regulerer borgerrådgiverfunktionen i Vejle Kommune, som blev vedtaget i forbindelse med iværksættelsen af forsøgsperioden, fortsætter uændret. Der henvises også til Byrådets møde den 19. januar 2022, punkt 6.

For at sikre en god proces omkring ansættelsen og opstart har forvaltningen forlænget ansættelsen af den nuværende borgerrådgiver til 28. februar 2025.

#### Organisatorisk tilhørsforhold

Modellen for borgerrådgiverfunktionen indebærer, at borgerrådgiverfunktionen administreres direkte under Byrådet, og at borgerrådgiveren dermed ikke henhører under [adresse] administrative ledelse. Det er derfor Byrådet, der har den daglige ledelse af borgerrådgiveren. Byrådet har overladt sine administrative ledelsesopgaver (f.eks. ferie og MUS) til en kommunal chef.

Den daglige administrative ledelse af borgerrådgiveren omfatter ikke nogen kompetence med hensyn til sagernes indhold. En beslutning om at overlade ledelsesbeføjelser til en kommunal chef indebærer derfor ikke, at der gives instruktionsbeføjelse i forhold til indholdet af borgerrådgiverens sager, men derimod håndteringen af øvrige, almindelige administrative ledelsesmæssige opgaver.

I forsøgsperioden har borgerrådgiveren ledelsesmæssigt refereret til chefen for Stab og Borgerservice i Kultur- og Sundhedsforvaltningen. Hensigten var i udgangspunktet en ledelsesmæssig forankring hos en chef, som ikke ville kunne have sager hos borgerrådgiveren. I perioden er pågældende chef også blevet chef for Borgerservice, og derfor indebærer denne konstellation ikke længere, at chefen ikke kan have sager til vurdering og behandling hos borgerrådgiveren.

Det foreslås, at funktionen fortsat er forankret i Kultur & Sundhed, og at direktøren for Kultur & Sundhed bemyndiges til at finde den mest hensigtsmæssige organisatoriske forankring.

#### Ansættelsesproces

Det foreslås, at der nedsættes et ansættelsesudvalg til varetagelse af besættelse af den faste stilling som borgerrådgiver i Vejle Kommune.

Ansættelsesudvalget foreslås at bestå af borgmesteren, to byrådsmedlemmer udpeget af Byrådet, Kultur- og Sundhedsdirektøren, yderligere én direktør udpeget af direktionen, byrådssekretæren, HR-chefen og to medarbejderrepræsentanter udpeget af Hovedudvalget.

Ansættelsesudvalget vil stå for udarbejdelse af stillingsopslaget og endelige fastlæggelse af processen for ansættelse af den permanente funktion som borgerrådgiver, understøttet af Koncern HR. Stillingsopslaget fra 2022 er vedlagt sagen her til orientering.

Stillingen forventes besat pr. 1. marts 2025, hvorfor det forventes, at stillingen slås op i december 2024, ansættelsessamtaler afvikles i januar 2025.

### Klima og resiliensvurdering

Ingen bemærkninger.

### Sagens videre forløb

Sagen skal behandles i Byrådet.

### Historik

#### Kommunaldirektøren indstiller , den 11. november 2024, punkt 260:

at direktøren for Kultur & Sundhed bemyndiges til at finde den mest hensigtsmæssige organisatoriske forankring i Kultur & Sundhed

at Byrådet udpeger to medlemmer til ansættelsesudvalget

at direktionen anmodes om at udpege yderligere 1 direktør (udover direktøren for Kultur & Sundhed) til ansættelsesudvalget.

#### Beslutning fra Økonomiudvalget, den 11. november 2024, punkt 260:

Anbefales.
Økonomiudvalget peger på at Borgmesteren samt Rosa Dahl indgår i ansættelsesudvalget.

### Beslutning

Godkendt.

Borgmesteren samt Rosa Dahl indgår i ansættelsesudvalget.